Diari Oficial de la Generalitat Valenciana


Sumari del DOGV 4965, del 14-03-2005 (2005/2401)

Informació pública de la inscripció en el Registre de Fundacions de la Comunitat Valenciana de: Fundació Crein de la Comunitat Valenciana; Fundació per a la Recomposició de la Ciutat Informal, Fundació de la Comunitat Valenciana; i Palau de les Arts, Fundació de la Comunitat Valenciana. Expedients números 1034/2003, 292/2004, i 87/2005.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4965

Data del DOGV
:   14-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2401


Data del document
:   04-02-2005

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació

Informació pública de la inscripció en el Registre de Fundacions de la Comunitat Valenciana de: Fundació Crein de la Comunitat Valenciana; Fundació per a la Recomposició de la Ciutat Informal, Fundació de la Comunitat Valenciana; i Palau de les Arts, Fundació de la Comunitat Valenciana. Expedients números 1034/2003, 292/2004, i 87/2005. [2005/A2401]
  
Informació pública, amb el text resumit, de tres resolucions del secretari autonòmic de Justícia i Interior, per les quals s'acorda la inscripció, en el Registre de Fundacions de la Comunitat Valenciana, de les entitats següents:
  
Fundació Crein de la Comunitat Valenciana, Fundació per a la Recomposició de la Ciutat Informal, Fundació de la Comunitat Valenciana, i Palau de les Arts, Fundació de la Comunitat Valenciana.
  
En compliment del que disposa l'article 29.h de la Llei 8/98, de 9 de desembre, de la Generalitat Valenciana, de Fundacions de la Comunitat Valenciana, en què s'estableix com a funció específica del Protectorat «donar publicitat a l'existència i activitats de les fundacions», s'indica el següent:
  
Primer
  
Per Resolució de data 2 de febrer de 2005, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Fundació Crein de la Comunitat Valenciana, i classificar-la de caràcter assistencial. El seu domicili radicarà a València, avinguda de Suècia, número 15, porta 1a.
  
És objectiu de la fundació fomentar els drets i valors constitucionals recollits en els articles 47, 48, 49 i 50 de la Carta Magna Espanyola.
  
Així, la fundació té com a objecte la promoció, desenvolupament i defensa dels drets d'habitatge i assistència social dels sectors menys afavorits de la Comunitat Valenciana.
  
Constitueixen els seus fins l'impuls de l'acció i integració social i la solidaritat, i promoure l'accés o ajuda a habitatges socials dignes i adequats, centres assistencials, culturals, de serveis o semblants.
  
El desenvolupament dels fins de la fundació s'efectuarà a través d'algunes de les formes següents d'actuació:
  
- Per la fundació, directament, en centres propis o aliens.
  
- Concedint ajudes econòmiques.
  
- Gestionant ajudes d'institucions públiques.
  
- Participant en el desenvolupament d'activitats coincidents o complementàries amb les de la mateixa fundació, que realitzen altres entitats.
  
- Mitjançant la realització d'estudis, investigacions, cursos i conferències.
  
- Mitjançant publicacions, exposicions i altres activitats culturals.
  
- Mitjançant la institució de premis i beques, que fomenten l'acció social i la solidaritat.
  
L'elecció dels beneficiaris serà efectuada pel Patronat amb criteris d'objectivitat, imparcialitat i no-discriminació, entre les persones que reunisquen les circumstàncies següents:
  
a) Que formen part del sector de població atés per la fundació.
  
b) Que demanden la prestació o servei que la fundació pot oferir.
  
c) Que siguen creditors de les prestacions per raó dels seus mèrits, capacitat, necessitat o conveniència.
  
d) Que complisquen altres requisits que, complementàriament, puga acordar el Patronat, específics per a cada convocatòria.
  
Segon
  
Per Resolució de data 2 de febrer de 2005, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana la Fundació per a la Recomposició de la Ciutat Informal, Fundació de la Comunitat Valenciana, i classificar-la de caràcter d'investigació. El seu domicili radicarà a València, Universitat Politècnica, camí de Vera, s/n.
  
La fundació té els fins següents:
  
1. Promoure la creació de centres d'investigació i projecte, a les distintes àrees de coneixement que entenen de la ciutat informal.
  
2. Promoure la creació d'una xarxa que integre els distints centres d'investigació i projecte que, amb l'objectiu d'intervindre a la ciutat informal, es creen a les ciutats capital i a totes aquelles ciutats que ho requerisquen.
  
3. Facilitar la formació dels recursos humans en temes relacionats amb la ciutat informal, principalment de les classes i grups socials més desfavorits, residents a l'esmentada ciutat.
  
4. Originar els acords necessaris amb les administracions, institucions i empreses que garantisquen el perfecte funcionament dels centres d'investigació i projecte.
  
5. Crear centres de transferència tecnològica als diferents països i universitats, que servisquen per a enfortir les relacions i la unió entre el món universitari, les administracions nacionals, regionals i locals, i l'empresa privada dels distints països d'Europa i Amèrica Llatina.
  
6. Promoure, de comú acord amb les universitats, administracions i resta d'agents socials, activitats formatives dirigides als professionals en actiu i desocupats, que els permeta assimilar les noves tècniques de projecte i posicionar-se adequadament en el marc de la intervenció urbanística.
  
7. Promoure, organitzar i executar cursos de postgrau, programes de doctorat i tallers de treball relacionats amb els objectius i fins de la fundació.
  
8. Difondre la problemàtica d'Amèrica Llatina referida a la ciutat informal, mitjançant fòrums, congressos, seminaris, publicacions, entre altres.
  
9. Donar suport i desenvolupar, des dels diferents àmbits, projectes urbanístics, arquitectònics, d'enginyeria, d'infraestructures, socioeconòmics i ambientals que requerisquen les ONG, fundacions, administració públiques, empreses privades, associacions veïnals, etcètera.
  
10. Buscar recursos econòmics per a dur a terme les actuacions precedents. Les esmentades actuacions podran incloure, a més de les fases d'estudis preliminars i de projecte, la de realització de les mateixes actuacions objecte d'aquestes.
  
11. Fomentar qualsevol altra activitat relacionada amb el desenvolupament sostenible de ciutat informal.
  
Seran beneficiaris de la fundació i, per tant, potencials receptors dels seus serveis, qualsevol col·lectiu de persones, tant físiques com jurídiques, que sol·liciten els serveis i prestacions de la fundació en qualsevol de les seues diferents vessants, ja siga en demanda de formació universitària o especialitzada, o bé de desenvolupament de projectes, tendents a l'aplicació de noves tecnologies que milloren el medi urbà i rural.
  
Els recursos de la fundació s'aplicaran en el desenvolupament de les activitats i fins descrits.
  
La fundació atorgarà, amb criteris d'imparcialitat, objectivitat i no-discriminació, els seus beneficis a les entitats que, reunint les condicions expressades anteriorment, estime el Patronat que són legítimes creditores d'aquests, d'acord amb les bases, normes o regles que s'establisquen amb aquest efecte.
  
Totes les activitats que exercisca la fundació, per a aconseguir els fins que persegueix, seran difoses per a general coneixement de tots els possibles beneficiaris i interessats en les accions que es propose dur a terme, i facilitarà l'accés a aquestes als qui reunisquen els requisits que en cada cas s'establisquen, d'acord amb criteris d'universalitat i igualtat.
  
Tercer
  
Per Resolució de data 15 de febrer de 2005, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Palau de les Arts, Fundació de la Comunitat Valenciana, i classificar-la de caràcter d'art. El seu domicili radicarà a València, avinguda Institut Obrer, s/n.
  
La fundació té com a objecte la programació i gestió d'activitats de naturalesa artística en els espais escènics amb què està dotat el Palau de les Arts i, en particular:
  
a) Impulsar la lliure creació i representació de les arts líriques, musicals i coreogràfiques, en totes les seues varietats ?conegudes i futures?, segons els seus mitjans característics i disponibles; adoptar i unir les iniciatives necessàries perquè aquelles es cultiven en llibertat i perfeccionament permanents.
  
b) Protegir, conservar i promoure l'enriquiment dels béns que integren el seu patrimoni artístic, i la defensa, promoció i investigació del patrimoni liricomusical valencià.
  
c) Fomentar la difusió, l'estima i el coneixement d'aquestes arts, així com l'assistència dels ciutadans a la seua programació i activitats. Així mateix, estudiar i coordinar ?conceptualment, estèticament i tècnicament- tots aquells aspectes que calguen per a portar a efecte les millores qualitatives necessàries que permeten i asseguren, en el món de les comunicacions, una difusió audiovisual general de les representacions, en condicions culturals idònies.
  
d) Estimular i incentivar la creació, la investigació, l'estudi i la formació com a mitjans principals de perfeccionament professional del Palau de les Arts.
  
e) Prestar, segons les seues possibilitats, l'assessorament i la informació que li siguen requerits o que es deriven dels convenis o contractes atorgats.
  
f) Establir relacions de cooperació i col·laboració amb altres institucions, i en particular amb centres de producció d'òpera, conservatoris i escoles de cant i dansa, nacionals i internacionals.
  
Per afavorir el compliment dels seus fins i el desenvolupament de la fundació, podrà organitzar activitats fora de les seues seus, i podrà rebre en les seues les organitzades per altres institucions.
  
Correspon al Patronat de la fundació determinar el mode en què s'hauran de complir els fins enumerats en aquest article.
  
El desenvolupament de l'objecte de la fundació s'efectuarà a través d'alguna de les formes següents d'actuació:
  
a) Assessorament cultural i tècnic, relatiu al conjunt d'activitats i continguts que oferirà el Palau.
  
b) Realització d'activitats, actuacions, concerts, ballets o projectes de qualsevol tipus, tendents a la difusió, foment, divulgació de la cultura, capaç de motivar i interessar la societat valenciana, però també l'àmbit cultural internacional.
  
c) Per ajudar al compliment dels seus fins fundacionals, la fundació podrà realitzar per si mateixa totes aquelles activitats ?incloses, si fa el cas, les mercantils i/o industrials- que conduïsquen, directament o indirectament, a la seua consecució, sempre que aquestes coincidisquen amb l'objectiu o finalitat específica de la fundació, sense que en cap cas la realització d'activitats mercantils puga constituir la seua activitat principal. La fundació, podrà així mateix, participar majoritàriament en societats de capital no personalistes, sempre que amb això coadjuve al millor compliment dels fins fundacionals.
  
La fundació atorgarà, amb criteris d'imparcialitat, objectivitat i no-discriminació, els seus beneficis a les persones o entitats que estime el Patronat que són legítimes creditores d'aquests, d'acord amb les bases, normes o regles que establisca a aquest efecte.
  
Ningú no podrà al·legar, davant de la fundació, dret preferent a gaudir dels seus beneficis, ni imposar la seua atribució a persona o entitat determinada.